Neuvoston 5 päivänä kesäkuuta 1998 vahvistama YHTEINEN KANTA (EY) N:o 38/98 neuvoston asetuksen (EY) N:o . . ./98 antamiseksi moottoriajoneuvojen ja niiden perävaunujen rekisteröintijäsenvaltion tunnusmerkin tunnustamisesta yhteisön sisäisessä liikenteessä (98/C 227/04)

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 75 artiklan 1 kohdan d alakohdan,

ottaa huomioon komission ehdotuksen (1),

ottaa huomioon talous- ja sosiaalikomitean lausunnon (2),

noudattaa perustamissopimuksen 189 c artiklassa määrättyä menettelyä (3),

sekä katsoo, että

1) yhteisö on toteuttanut tiettyjä toimenpiteitä moitteettoman toiminnan varmistamiseksi sisämarkkinoilla, jotka käsittävät alueen, jolla ei ole sisäisiä rajoja ja jolla tavaroiden, henkilöiden, palvelujen ja pääomien vapaa liikkuvuus varmistetaan perustamissopimuksen määräysten mukaisesti,

2) useat jäsenvaltiot ovat sopimuspuolina vuonna 1968 tehdyssä tieliikennettä koskevassa Wienin yleissopimuksessa (4), jäljempänä `yleissopimus`, jonka 37 artiklassa määrätään, että kansainvälisessä liikenteessä olevassa moottoriajoneuvossa tulee olla takana rekisterinumeron lisäksi rekisteröintivaltion tunnusmerkki,

3) yhteisö ei ole yleissopimuksen sopimuspuoli; tietyt sopimuksen osapuolina olevat yhteisön jäsenvaltiot soveltavat yleissopimuksen 37 artiklan määräyksiä; sen vuoksi kyseiset jäsenvaltiot vaativat, että muista jäsenvaltioista peräisin olevissa ajoneuvoissa on yleissopimuksen liitteessä 3 määrätty tunnusmerkki; tietyt näistä jäsenvaltiosta eivät tunnusta muita, esimerkiksi rekisterikilvessä olevia tunnusmerkkejä, jotka eivät ole yleissopimuksen liitteen 3 mukaisia, vaikka niistä käy ilmi ajoneuvon rekisteröinyt jäsenvaltio,

4) useat jäsenvaltiot ovat ottaneet käyttöön rekisterikilpimallin, jonka vasemmassa reunassa on sinisellä pohjalla Euroopan lipun 12 keltaista tähteä sekä rekisteröintivaltion tunnusmerkki; tämä tunnusmerkki vastaa yhteisön sisäisessä liikenteessä yleissopimuksen 37 artiklassa tarkoitettuja, rekisteröintivaltion tunnistamista koskevia tavoitteita, ja

5) tämän vuoksi on tarpeen, että jäsenvaltiot, jotka vaativat, että muista jäsenvaltioista peräisin olevissa ajoneuvoissa on rekisteröintivaltion tunnusmerkki, tunnustavat myös tämän asetuksen liitteen mukaisesti kiinnitetyn tunnusmerkin,

ON ANTANUT TÄMÄN ASETUKSEN:

1 artikla

Tätä asetusta sovelletaan jäsenvaltioissa rekisteröityihin ja yhteisön alueella liikennöiviin ajoneuvoihin.

2 artikla

Tässä asetuksessa tarkoitetaan:

1) `rekisteröintijäsenvaltion tunnusmerkillä` merkkiä, joka muodostuu enintään kolmesta suuraakkosin merkitystä latinalaisesta kirjaimesta ja osoittaa jäsenvaltion, jossa ajoneuvo on rekisteröity;

2) `ajoneuvolla` kaikkia moottoriajoneuvoja ja niiden perävaunuja sellaisina kuin ne määritellään

- moottoriajoneuvojen ja niiden perävaunujen tyyppihyväksyntää koskevan jäsenvaltioiden lainsäädännön lähentämisestä 6 päivänä helmikuuta 1970 annetussa neuvoston direktiivissä 70/156/ETY (5);

- kaksi- ja kolmipyöräisten moottoriajoneuvojen tyyppihyväksynnästä 30 päivänä kesäkuuta 1992 annetussa neuvoston direktiivissä 92/61/ETY (6).

3 artikla

Jäsenvaltioiden, jotka vaativat, että toisessa jäsenvaltiossa rekisteröidyissä ajoneuvoissa on rekisteröinnin osoittava tunnusmerkki, kun ne liikennöivät niiden alueella, on tunnustettava tämän asetuksen liitteen mukaisesti rekisterikilven vasempaan reunaan sijoitetu rekisteröintijäsenvaltion tunnusmerki samanarvoiseksi niiden muiden tunnusmerkkien kanssa, jotka ne tunnustavat ajoneuvon rekisteröintivaltion tunnistamiseksi.

4 artikla

Tämä asetus tulee voimaan sitä päivää seuraavana päivänä, jona se julkaistaan Euroopan yhteisöjen virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty . . .

Neuvoston puolesta

Puheenjohtaja

(1) EYVL C 290, 24.9.1997, s. 25.

(2) EYVL C 95, 30.3.1998, s. 32.

(3) Euroopan parlamentin lausunto, annettu 19. helmikuuta 1998 (EYVL C 80, 16.3.1998, s. 212), neuvoston yhteinen kanta, vahvistettu 5. kesäkuuta 1998, ja Euroopan parlamentin päätös, tehty . . . (ei vielä julkaistu virallisessa lehdessä).

(4) Wienissä 8 päivänä marraskuuta 1968 Yhdistyneiden Kansakuntien Euroopan talouskomission puitteissa tehty yleissopimus.

(5) EYVL L 42, 23.2.1970, s. 1, direktiivi sellaisena kuin se on viimeksi muutettuna direktiivillä 97/27/EY (EYVL L 233, 25.8.1997, s. 1).

(6) EYVL L 225, 10.8.1992, s. 72, direktiivi sellaisena kuin se on muutettuna vuoden 1994 liittymisasiakirjalla.

LIITE

MÄÄRÄYKSET REKISTERÖINTIJÄSENVALTION TUNNUSMERKIN KIINNITTÄMISESTÄ REKISTERIKILVEN VASEMPAAN REUNAAN

>TAULUKON PAIKKA>

Värit:

1) Heijastava sininen pohja

(Munsell-viite 5,9 pb 3,4/15,1)

2) Kaksitoista heijastavaa keltaista tähteä

3) Heijastava valkoinen tai keltainen rekisteröintijäsenvaltion tunnusmerkki

Muoto ja mitat:

1) Sininen pohja:

korkeus: vähintään 98 mm

leveys: vähintään 40 mm ja enintään 50 mm

2) Kaksitoista tähteä, joiden keskipisteet on sijoitettu 15 mm:n säteelle; saman tähden kahden vastakkaisen sakaran kärkien välinen etäisyys: 4-5 mm

3) Rekisteröintijäsenvaltion tunnusmerkki:

korkeus: vähintään 20 mm

kirjainten paksuus: 4-5 mm

Niissä rekisterikilvissä, joissa rekisterinumero on sijoitettu kahdelle riville (ks. malli 2), ja/tai kaksi- tai kolmipyöräisiin moottoriajoneuvoihin tarkoitetuissa rekisterikilvissä, joissa sinisen pohjan mitat ovat pienemmät, tähtien ja rekisteröintijäsenvaltion tunnusmerkin mittoja voi pienentää vastaavasti.

NEUVOSTON PERUSTELUT

I JOHDANTO

Komissio teki 15. heinäkuuta 1997 neuvostolle ehdotuksen neuvoston asetukseksi moottoriajoneuvojen ja niiden perävaunujen rekisteröintijäsenvaltion tunnusmerkin tunnustamisesta yhteisön sisäisessä liikenteessä (1).

Kyseinen ehdotus perustuu Euroopan yhteisön perustamissopimuksen 75 artiklan 1 kohdan d alakohtaan.

Euroopan parlamentti antoi komission ehdotusta koskevan lausuntonsa 19. helmikuuta 1998 (2), ja talous- ja sosiaalikomitea antoi lausuntonsa 28. tammikuuta 1998 (3).

Komissio toimitti Euroopan parlamentin lausunnon pohjalta neuvostolle 16. huhtikuuta 1998 muutetun ehdotuksen (4).

Neuvosto vahvisti 5. kesäkuuta 1998 yhteisen kannan Euroopan yhteisön perustamissopimuksen 189 c artiklan mukaisesti.

II EHDOTUKSEN TAVOITTEET

1. Tämän ehdotuksen tarkoituksena on säätää henkilöiden vapaan liikkuvuuden helpottamiseksi yhteisössä, että kaikki yhdessä jäsenvaltiossa rekisteröidyt ajoneuvot, joissa on ehdotuksen liitteen mukaisesti rekisteröintijäsenvaltion tunnusmerkki, voivat liikkua tätä seikkaa koskevien vaatimusten osalta vapaasti toisen jäsenvaltion alueella, jos tämä toinen jäsenvaltio vaatii ajoneuvon rekisteröintivaltion tunnistamista.

2. Tässä yhteydessä muistutetaan, että 80-luvun lopulla komission yksiköt määrittelivät yhdessä hallitusten asiantuntijoiden kanssa yhteisen rekisterikilpimallin. Tämän jälkeen tietyt jäsenvaltiot ovat ottaneet tämän mallin käyttöön kansallisessa sääntelyssään joko pakollisena tai valinnaisena. Tämän rekisterikilpimallin vasemmassa reunassa on pystysuora sininen alue, jonka yläosassa on yhteisön lippua esittävä kahdentoista keltaisen tähden kehä ja alaosassa rekisteröintijäsenvaltion nimen lyhenne.

3. Toisissa jäsenvaltioissa sekä niissä, jotka ovat ottaneet käyttöön 2 kohdassa tarkoitetun merkin valinnaisena, sovelletaan muita määräyksiä, jotka ovat peräisin tieliikennettä koskevasta Wienin yleissopimuksesta (5), jonka useat jäsenvaltiot ovat allekirjoittaneet tai ratifioineet.

Tämä koskee yleissopimuksen 37 artiklaa ja erityisesti liitettä 3, jossa määrätään erityisesti, että rekisteröintijäsenvaltion tunnusmerkin kirjaimet on oltava mustalla valkoiselle ellipsinmuotoiselle pohjalle merkittyinä, eikä niitä saa yhdistää rekisterinumeroon.

Wienin yleissopimuksen 37 artiklan ja liitteen 3 nojalla kaikkien sopimuspuolten on hyväksyttävä alueelleen kansainvälisen liikenteen tunnusmerkkiin liittyvistä syistä toisessa valtiossa rekisteröidyt ajoneuvot, jos niissä on takana rekisterinumeron lisäksi yleissopimuksen edellä mainittujen määräysten mukainen ja niiden mukaisesti sijoitettu rekisteröintivaltion tunnusmerkki.

4. Tietyt jäsenvaltiot soveltavat edellä mainittuja Wienin yleissopimuksen määräyksiä kaikkiin alueellaan liikennöiviin ajoneuvoihin, myös niihin, joissa on 2 kohdassa tarkoitettu tunnusmerkki, ja sakottavat ajoneuvoja, jos niissä ei ole yleissopimuksessa määrättyä ellipsinmuotoista merkkiä.

5. Komissio on tämän vuoksi tehnyt edellä mainitun ehdotuksen, jotta jäsenvaltiot, jotka vaativat Wienin yleissopimuksen mukaista tunnusmerkkiä, velvoitettaisiin tunnustamaan myös ehdotuksen liitteen mukainen, edellä 2 kohdassa tarkoitettu tunnusmerkki.

Ehdotus ei velvoita siihen, että jossakin jäsenvaltiossa rekisteröidyissä ajoneuvoissa tulisi olla kyseinen merkki. Ehdotuksen tarkoituksena ei myöskään ole estää sitä, että jossakin jäsenvaltiossa rekisteröidyissä ajoneuvoissa olisi Wienin yleissopimuksen liitteen 3 mukainen tunnusmerkki.

III NEUVOSTON YHTEISEN KANNAN ERITTELY

Neuvoston yhteisessä kannassa seurataan komission muutettua ehdotusta, jossa on otettu huomioon jotkin Euroopan parlamentin tekemät tarkistukset, lukuun ottamatta seuraavia muutoksia:

- Komission ehdottamissa 1 artiklan 1 kohdan (rekisteritunnusmerkin määrittely) ja 3 artiklan säännöksissä velvoitetaan ne jäsenvaltiot, jotka edellyttävät, että toisessa jäsenvaltiossa rekisteröidyssä ajoneuvossa on rekisteritunnusmerkki sen liikkuessa niiden alueella, tunnustamaan asetuksen liitteen mukaisesti sijoitettu rekisteritunnusmerkki. Neuvoston yhteisessä kannassa on edellä mainitut säännökset muutettu niin, että ne eivät vaikuta mahdollisiin kansallisiin säännöksiin, joiden tarkoituksena on rekisteröintivaltion tunnistamiseksi tunnustaa muut ajoneuvon tunnusmerkit.

- Ehdotuksen 4 artikla poistetaan. Neuvosto katsoo, että tähän asetukseen ei ole tarpeen sisällyttää säännöstä asetuksen säännösten rikkomuksiin sovellettavan seuraamusjärjestelmän määrittelystä.

- Yhteisessä kannassa on asetuksen liitteessä olevan tunnusmerkin mallin lisäksi toinen malli niitä rekisterikilpiä varten, joissa rekisterinumero on sijoitettu kahdelle riville, ja kaksi- tai kolmipyöräisiin moottoriajoneuvoihin tarkoitettuja rekisterikilpiä varten, sekä säännös, jonka mukaisesti tähtien ja tunnusmerkin mittoja voi pienentää vastaavasti.

- Yhteisessä kannassa on muutettu lisäksi tiettyjä asetuksen liitteessä olevia teknisiä määrittelyjä.

IV EUROOPAN PARLAMENTIN TARKISTUKSET

1. Neuvosto on seurannut komission muutettua ehdotusta hyväksymällä joko sanamuodoltaan tai sisällöltään jäljempänä esitetyt Euroopan parlamentin tarkistukset:

- 2 artiklan 1 kohdan ja 3 artiklan osalta yhteisessä kannassa on otettu huomioon (ks. III kohdan ensimmäinen luetelmakohta) tarkistusten 3 ja 5 se kohta, jonka mukaisesti jäsenvaltiot tunnustavat asetuksen liitteessä olevien säännösten mukaisesti sijoitetun merkin lisäksi kaikki muut tunnusmerkit.

- 2 artiklan 2 kohdan osalta yhteisessä kannassa on otettu huomioon tarkistus 2 ja vastaava kohta tarkistuksista 3 ja 5, joiden tarkoituksena on varmistaa, että asetuksen sisältö ulotetaan koskemaan myös perävaunuja, mikä on mainittu myös asetuksen nimessä.

- 3 artiklan osalta yhteisessä kannassa on otettu huomioon tarkistusten 3 ja 5 se kohta, jonka mukaisesti jäsenvaltiot velvoitetaan tunnustamaan liitteen säännösten mukaisesti rekisterikilven vasempaan reunaan sijoitettu merkki, mikä vastaa lisäksi liitteessä olevia teknisiä määrittelyjä.

2. Euroopan parlamentin tarkistukset, jotka neuvosto on hylännyt ja joita komissio ei ole ottanut mukaan ehdotukseen

Neuvosto ei hyväksynyt komission muutetun ehdotuksen mukaisesti

- tarkistusta 1, jonka tarkoituksena on muuttaa komission ehdotuksen 1 artiklan 1 kohta (yhteisen kannan 2 artiklan 1 kohta) sisällyttämällä merkin määritykseen viittaus paikkaan, johon merkki on sijoitettava, eli rekisterikilven vasempaan reunaan.

Neuvosto pitää tarkoituksenmukaisena sitä, että Wienin yleissopimuksen mukaisesti pitäydytään määrityksessä, jossa viitataan ainoastaan rekisteröintivaltion kansalliseen tunnukseen ja sisällytetään merkin sijaintipaikan määrittely muihin säännöksiin (ks. 3 artikla);

- tarkistuksia 4 ja 7, joiden tarkoitus on sisällyttää tähän asetukseen uusi liite ja vastaavat johdanto-osan kappaleet, jotta jäsenvaltiot velvoitettaisiin tunnustamaan myös toisenlainen tunnusmerkki (elliptinen). Kyseinen merkki muodostuisi rekisteröintijäsenvaltion nimen yksi-, kaksi- tai kolmikirjaimisesta, väriltään valkoisesta tai keltaisesta lyhenteestä, joka sijaitsisi keskellä ellipsiä, jonka reunoilla olisi yhteisön lippua merkitsevät 12 keltaista tähteä.

Samassa yhteydessä neuvosto hylkäsi tarkistuksen 6, jonka tarkoituksena on muuttaa johdanto-osan viidettä kappaletta, ja tarkistusten 3 ja 5 ne kohdat, joiden tarkoituksena on muuttaa 3 artiklaa niin, että todettaisiin asetuksessa olevan kaksi liitettä, joissa esitetään kaksi eri tunnusmerkkiä.

Neuvosto katsoo oikeusvarmuuteen liittyvistä syistä, että se voi hyväksyä merkin pakollista tunnustamista koskevat säännökset vain sillä edellytyksellä, että merkki on sijoitettu asetuksen liitteessä olevien täsmällisten määrittelyjen mukaisesti. Itse asiassa tällaisessa tapauksessa itse rekisterikilpeen sisällytetty merkki on jonkinlainen virallinen osoitus siinä mielessä, että se on myönnetty rekisteröintijäsenvaltion toimivaltaisten viranomaisten valvonnassa eikä sitä voi irrottaa, mikä on päinvastainen tilanne kuin käyttäjän ajoneuvoonsa rekisterikilvestä erillään olevaan alustaan asettaman merkin kohdalla (esim. tarra).

(1) EYVL C 290, 24.9.1997, s. 25.

(2) EYVL C 80, 16.3.1998, s. 212.

(3) EYVL C 95, 30.3.1998, s. 32.

(4) EYVL C 159, 26.5.1998, s. 16.

(5) Wienissä Yhdistyneiden Kansakuntien Euroopan talouskomission puitteissa 8 päivänä marraskuuta 1968 tehdyn tieliikennettä koskevan yleissopimuksen versio, johon sisältyvät 3 päivänä syyskuuta 1993 voimaan tulleet muutokset.